ଭୁବନେଶ୍ୱର : ଓଡିଶାରେ ରାଜ୍ୟ ସରକାରଙ୍କ ଦ୍ୱାରା ମଦକୁ ଅନଲାଇନ ମାଧ୍ୟମରେ ହୋମ ଡେଲିଭରିର ଶୁଭାରମ୍ଭ ପରେ ସାମାଜିକ ସଂଗଠନ 'ସମ୍ଭବ' ପକ୍ଷରୁ ଏହି ପଦକ୍ଷେପକୁ ଅନଲାଇନ ମାଧ୍ୟମରେ ବିରୋଧ କରିବା ପାଇଁ ନିର୍ଣ୍ଣୟ ନିଆଯାଇଛି । ସଂଗଠନ ପକ୍ଷରୁ ଆସନ୍ତା ମାସେବ୍ୟାପୀ ମଦର ଏହି ଅନଲାଇନ ବିକ୍ରି ବ୍ୟବସ୍ଥା କରାଯିବା ବିରୋଧରେ #OdishaAgainstLiquor କାର୍ଯ୍ୟକ୍ରମ ମାଧ୍ୟମରେ ସରକାରଙ୍କ ଏହି ନିଷ୍ପତିକୁ ବିରୋଧ କରାଯିବ । ଏହି କାର୍ଯ୍ୟକ୍ରମ ଅନ୍ତର୍ଗତ ସଂଗଠନ ବିଭିନ୍ନ ପର୍ଯ୍ୟାୟରେ ଅନେକ ଅନଲାଇନ କାର୍ଯ୍ୟକ୍ରମମାନ ଆୟୋଜନ କରିବ । ପ୍ରଥମ ପର୍ଯ୍ୟାୟରେ ସଂଗଠନ ପକ୍ଷରୁ ଆସନ୍ତା ୨୯ ତାରିଖ ସନ୍ଧ୍ୟା ୭ରୁ ୨ ଘଣ୍ଟା ଧରି ଟ୍ୱିଟରେ ଟ୍ରେଣ୍ଡିଙ୍ଗ କାର୍ଯ୍ୟକ୍ରମ ଆୟୋଜନ କରାଯାଇଛି । ଯେଉଁଥିରେ ଓଡିଶାର କୋଣଅନୁକୋଣରେ ବସବାସ କରୁଥିବା ଯୁବକ ଯୁବତୀ ମାନେ ସାମିଲ ହୋଇଥିଲେ ।
ଏଠାରେ ସୂଚନାଯୋଗ୍ୟ 'ସମ୍ଭବ' ଓଡିଶାସ୍ଥିତ ଏକ ସାମାଜିକ ସଂଗଠନ ଭାବେ ସମାଜରେ ଥିବା ବିଭିନ୍ନ ସମସ୍ୟା ବିରୋଧରେ କାର୍ଯ୍ୟ କରିଥାଏ । ରାଜ୍ୟରେ ମଦ ସମସ୍ୟା ବର୍ତ୍ତମାନ ଅତି ଗମ୍ଭୀରସ୍ଥିତିରେ ପହଞ୍ଚିଥିବାରୁ ସଂଗଠନ ଏହା ଉପରେ ଅତି ଗମ୍ଭୀରତାର ସହ କାର୍ଯ୍ୟ କରୁଛି । ସଂଗଠନ ଏହାର ୧୦୦ରୁ ଉର୍ଦ୍ଧ୍ୱ କାର୍ଯ୍ୟକର୍ତ୍ତା ମାଧ୍ୟମରେ ଓଡିଶାର ବିଭିନ୍ନ ସ୍ଥାନରେ କାର୍ଯ୍ୟକ୍ରମ ମାନ ଆୟୋଜିତ କରି ଆସୁଛି ।
